Χειρουργός Βαλάντη «Αφαιρέσαμε όγκο τριών εκατοστών και σώσαμε το νεφρό του»

Στο σπίτι του αναρρώνει πλέον ο Βαλάντης λίγες ημέρες μετά την χειρουργική επέμβαση στην οποία υποβλήθηκε για την αφαίρεση όγκου από το νεφρό.

Ο γιατρός του, χειρουργός ουρολόγος Μανώλης Παναγιώτου, που εργαζόταν στο παρελθόν στις Ηνωμένες Πολιτείες και ειδικεύεται στη ρομποτική χειρουργική, μίλησε για την περιπέτεια του γνωστού τραγουδιστή. « Αφαιρέσαμε τον όγκο που ήταν κοντά στα 3 εκατοστά και καταφέραμε να σώσουμε το νεφρό του εφαρμόζοντας την ελάχιστα επεμβατική μέθοδο da vinci» λέει ο κ. Παναγιώτου και προσθέτει : «Έγινε αφαίρεση του όγκου επί υγιούς εδάφους χωρίς καμία διεγχειρητική ή μετεγχειρητική επιπλοκή. Ο ασθενής χειρουργήθηκε την Πέμπτη και το Σάββατο είχε επιστρέψει στο σπίτι του. Είναι πολύ καλά, μιλάμε στο τηλέφωνο και μου έχει υποσχεθεί ότι το καλοκαίρι θα με επισκεφθεί στο νησί μου, την Κάρπαθο»

«Ο Βαλάντης δεν έχει το σύνδρομο της βεντέτας»

Πριν το χειρουργείο, ο Βαλάντης ήταν σύμφωνα με τον γιατρό του «ανήσυχος όπως όλοι οι ασθενείς» αλλά πλέον έχει ξεπεράσει το πρόβλημα. « Ο Βαλάντης ήταν καλός ασθενής γιατί ως άνθρωπος είναι σοβαρός και μετριόφρων, δεν έχει το σύνδρομο της βεντέτας» επισημαίνει ο Μανώλης Παναγιώτου. Όταν ξύπνησε ρώτησε αν πήγαν όλα καλά για να πάρει την απάντηση «πήγαν όλα περίφημα». Η επέμβαση κράτησε λιγότερο από δυο ώρες και ο ασθενής δεν χρειάζεται να υποβληθεί σε επιπλέον θεραπείες. «Πριν μερικά χρόνια θα γινόταν ολική νεφρεκτομή, η ακόμα και αν γινόταν μερική, λόγω επιπλοκών τις περισσότερες φορές χανόταν ο νεφρός .Πλέον όμως μπορούμε να αξιοποιούμε τις νέες μεθόδους προς όφελος του ασθενούς» λέει ο κ. Παναγιώτου.

Υπενθυμίζεται πως ο Βαλάντης διαγνώστηκε με όγκο στο νεφρό κατά τη διάρκεια εξετάσεων για τη συμμετοχή του στο reality επιβίωσης του ΑΝΤ1 Nomads.

ΠΗΓΗ: iefimerida.gr